b"\n_START_ARTICLE_\nLogotetas\n_START_PARAGRAPH_\nLogotetas (gr. \xce\xbb\xce\xbf\xce\xb3\xce\xbf\xce\xb8\xce\xad\xcf\x84\xce\xb7\xcf\x82, logoth\xc3\xa9t\xc4\x93s, dgs. \xce\xbb\xce\xbf\xce\xb3\xce\xbf\xce\xb8\xce\xad\xcf\x84\xce\xb1\xce\xb9, logoth\xc3\xa9tai; viduram\xc5\xbe.lot. logotheta, dgs. logothetae)\xc2\xa0\xe2\x80\x93 administracin\xc4\x97s pareigos Ryt\xc5\xb3 Romos imperijoje. Vidurin\xc4\x97je ir v\xc4\x97lyvojoje Bizantijos imperijoje tai jau buvo auk\xc5\xa1tos administratoriaus pareigos, atitinkan\xc4\x8dios ministro lyg\xc4\xaf. \xc5\xa0is titulas v\xc4\x97liau paplito ir kitose valstyb\xc4\x97se, paveiktose Bizantijos kult\xc5\xabros\xc2\xa0\xe2\x80\x93 Sicilijos karalyst\xc4\x97je, viduram\xc5\xbei\xc5\xb3 Serbijoje, Dunojaus kunigaik\xc5\xa1tyst\xc4\x97se.\n_START_SECTION_\nKilm\xc4\x97 ir raida\n_START_PARAGRAPH_\nGraik\xc5\xb3 kalboje \xc5\xbeodis logothet\xc4\x93s rei\xc5\xa1kia 'tas, kuris vykdo apskait\xc4\x85, skai\xc4\x8diuoja, logi\xc5\xa1kai samprotauja', o pa\xc5\xbeod\xc5\xbeiui\xc2\xa0\xe2\x80\x93 'tas, kuris d\xc4\x97lioja \xc5\xbeod\xc5\xbeius'. Tiksli pavadinimo kilm\xc4\x97 n\xc4\x97ra \xc5\xbeinoma, jis anks\xc4\x8diausiai aptiktas krik\xc5\xa1\xc4\x8dioni\xc5\xb3 ba\xc5\xbeny\xc4\x8dios t\xc4\x97v\xc5\xb3 darbuose, kur paprastai rei\xc5\xa1kia jaunesniuosius valdininkus, da\xc5\xbenai u\xc5\xbesiiman\xc4\x8dius finansine veikla. VI am\xc5\xbeiuje, po Justiniano I, logotetai pasidar\xc4\x97 galingesni, nes jie \xc4\x97m\xc4\x97 tvarkyti imperatoriaus pajam\xc5\xb3 rinkimo sistem\xc4\x85. Jiems imta leisti pasilikti 1/12 dal\xc4\xaf sumos, kuri\xc4\x85 jie surinkdavo valstyb\xc4\x97s i\xc5\xbedui. Tokiu b\xc5\xabdu kai kurie j\xc5\xb3 \xc4\xafgijo didelius turtus._NEWLINE_Pareigyb\xc4\x97 smarkiai pakito VII a. prad\xc5\xbeioje, kai vald\xc4\x97 Herakl\xc4\x97jo dinastija. I\xc5\xa1 Diokletiano ir Konstantino Did\xc5\xbeiojo paveld\xc4\x97ta administravimo sistema buvo kruop\xc5\xa1\xc4\x8diai pertvarkyta. Trys pagrindiniai senosios sistemos vienetai (pretori\xc5\xb3 prefekt\xc5\xabros, sacrae largitiones ir res privata) buvo pakeisti logotesijomis (dgs. logothesia, vnsk. logothesion) ar sekretais (vnsk. sekreton, dgs. sekreta). \xc5\xa0ie pakeitimai buvo reikalingi, nes imperija prarado daug teritorij\xc5\xb3 ir reik\xc4\x97jo pertvarkyti pajam\xc5\xb3 rinkimo sistem\xc4\x85 vykstant Bizantijos-Sasanid\xc5\xb3 karui ir musulmon\xc5\xb3 u\xc5\xbekariavimams. Reformos prad\xc5\xbei\xc4\x85 padar\xc4\x97 VI a. Justiniano reforma\xc2\xa0\xe2\x80\x93 res privata, atsakinga u\xc5\xbe imperatoriaus \xc5\xbeemi\xc5\xb3 tvarkym\xc4\x85, jau buvo padalinta \xc4\xaf penkis atskirus departamentus._NEWLINE__NEWLINE_VII a. viduryje panaikintas sacrae largitiones, nors atskiri jo skyriai (kaip kad ir pretori\xc5\xb3 prefekt\xc5\xabros) buvo atskirti ir padaryti atskirais departamentais. Kai kuriems j\xc5\xb3 \xc4\x97m\xc4\x97 vadovauti logotetai. Juos pri\xc5\xbei\xc5\xabr\xc4\x97jo sakeliarijus, veik\xc4\x99s kaip generalinis finans\xc5\xb3 kontrolierius, ir, galiausiai, imperatorius._NEWLINE_Pirmas pamin\xc4\x97tas auk\xc5\xa1to rango logotetas buvo \xe2\x80\x9e\xc5\xa1lovingasis logotetas ir patricijus\xe2\x80\x9c Teodosijas (Theodosios, pamin\xc4\x97tas 626\xc2\xa0m.), kuris buvo atsakingas arba u\xc5\xbe genikon, arba u\xc5\xbe strati\xc5\x8dtikon. V\xc4\x97liau minimi kitokias pareigas u\xc5\xbeimantys logotetai._NEWLINE_Logotetai egzistavo ir ba\xc5\xbeny\xc4\x8dioje, kur jie buvo patriarch\xc5\xb3 ir metropolini\xc5\xb3 vyskup\xc5\xb3 (metropolit\xc5\xb3) pad\xc4\x97j\xc4\x97jai, o logothet\xc4\x93s tou praitoriou buvo vyresnysis valdininkas, pavaldus Konstantinopolio eparchui._NEWLINE__NEWLINE_Valdant Aleksijui I Komninui buvo \xc4\xafkurta logothet\xc4\x93s t\xc5\x8dn sekret\xc5\x8dn pareigyb\xc4\x97, \xc5\xa1is logotetas pri\xc5\xbei\xc5\xabr\xc4\x97jo visus valstyb\xc4\x97s departamentus. V\xc4\x97liau \xc5\xa1ios pareigos virto did\xc5\xbeiojo logoteto (megas logothet\xc4\x93s) pareigomis. Paleolog\xc5\xb3 laikais logotet\xc5\xb3 pateigyb\xc4\x97s i\xc5\xa1nhyko, o logoteto titulas kai kur liko kaip grynai garb\xc4\x97s titulas.\n_START_SECTION_\nSicilijos karalyst\xc4\x97\n_START_PARAGRAPH_\nLogoteto titulas i\xc5\xa1 Ryt\xc5\xb3 Romos imperijos persik\xc4\x97l\xc4\x97 ir \xc4\xaf vakarus, ta\xc4\x8diau \xc4\xafsitvirtino tik Sicilijos karalyst\xc4\x97je. Joje logotetas \xc4\x97m\xc4\x97 atitikti kancler\xc4\xaf, logoteto pareigos \xc4\x97m\xc4\x97 prilygti, jei ne vir\xc5\xa1yti, Magnus Cancellarius ('Didysis kancleris'). \xc5\xa0\xc4\xaf titul\xc4\x85 tur\xc4\x97jo Pietro della Vigna, visagalis imperatoriaus Frydricho II, buvusio ir Sicilijos karaliumi, ministras."